**KRITERIJI KVALITETE PRILOGA**

**Izvorne znanstvene rasprave i, gdje je primjenjivo, za ostale priloge koji podliježu dvostrukoj anonimnoj recenziji**

Kvalitetan rukopis ima sljedeća obilježja:

1. **Ciljevi i tematski okvir**: rukopis je u potpunosti usklađen s ciljevima i tematskom okvirom časopisa;

2. **Motivacija za istraživanje**: u rukopisu je iznesena jasna motivacija za istraživanje potkrijepljena prikazanim razvojem istraživanja i spoznaja u predmetnom području (teorijska podloga). U preglednim člancima mora se dovoljno jasno ukazati na teorijski značaj teme i analizirane literature;

3. **Upoznatost s relevantnim istraživanjima, pojmovnim aparatom i terminologijom**: rukopis se poziva na suvremenu literature te odražava autorovu dobru upoznatost s dotadašnjim istraživanjima u području i odgovarajućim pojmovnim aparatom i terminologijom;

4. **Ciljevi**: rukopis ima jasno artikulirane ciljeve i/ili istraživačka pitanja i hipoteze, koji su motivirani prikazanim razvojem istraživanja i spoznaja o predmetnoj problematici;

5. **Metodologija**: rukopis ima obilježja znanstvene dubine i rigoroznosti, odabrani su odgovarajuća metodologija i podaci, a rukopis je u cjelini izrađen na temelju kvalitetnog nacrta istraživanja;

6. **Rezultati**: u radu se iznose rezultati koji su relevantni za aktualna istraživanja i/ili imaju snažne implikacije za buduća istraživanja u dotičnom području;

7. **Diskusija**: u rukopisu se iznosi diskusija o teorijskim implikacijama i relevantnosti predstavljenih rezultata, u kojoj se autor strogo pridržava primarne motivacije za istraživanje, analiziranih podataka, ne odstupa od istraživačkih pitanja i hipoteza, odnosno ostaje u okvirima u uvodu iznesenih teorijskih problema;

8. **Struktura**: rukopis ima jasan fokus i strukturu, a njegovi dijelovi, tj. teorijska podloga, motivacija za istraživanje, istraživačka pitanja i diskusija, dovoljno su jasno i čvrsto povezani;

9. **Jezik**: rukopis je jezično na visokoj razini u pogledu jasnoće, točnosti i stilske primjerenosti.

Rukopisi koji se odbacuju u koraku 2 ili koraku 4 recenzijskog postupka imaju sljedeća obilježja:

1. **Ciljevi i tematski okvir**: rukopis ne odgovara ciljevima i tematskom okviru časopisa;
2. **Motivacija za istraživanje**: u rukopisu nije iznesena jasna motivacija za istraživanje ili iznesena motivacija nije u dovoljnoj mjeri potkrijepljena prikazanim razvojem istraživanja i spoznaja u predmetnom području (teorijska podloga). U preglednim člancima nije dovoljno jasno ukazano na teorijski značaj teme i analizirane literature ili se ne razmatraju teme od posebnog teorijskog značaja;
3. **Upoznatost s relevantnim istraživanjima, pojmovnim aparatom i terminologijom**: rukopis se ne poziva na suvremenu literaturu i/ili ne odražava dovoljnu upoznatost s istraživanjima u području i/ili s odgovarajućim pojmovnim aparatom i terminologijom;
4. **Ciljevi**: rukopis nema jasno artikulirane ciljeve i/ili istraživačka pitanja i hipoteze i/ili ciljevi, hipoteze i istraživačka pitanja nisu u dovoljnoj mjeri motivirana prikazanim razvojem istraživanja i spoznaja o predmetnoj problematici;
5. **Metodologija**: rukopis nema obilježja znanstvene dubine i rigoroznosti, neadekvatno primjenjuje odabranu metodologiju ili je u cjelini izrađen na temelju manjkavog nacrta istraživanja;
6. **Rezultati**: u rukopisu su predstavljeni rezultati koji nisu relevantni za aktualna istraživanja ili nemaju bitnije implikacije za buduća istraživanja u području;
7. **Diskusija**: u diskusiji se ne razmatraju implikacije dobivenih rezultata za buduća istraživanja u području ili se u njoj tek ponavljaju rezultati bez kritičkog osvrta na njihovu važnost; diskusija znatno odstupa ili se u nedovoljnoj mjeri osvrće na podatke, teorijsku podlogu, motivaciju za istraživanje, hipoteze i istraživačka pitanja i/ili u uvodu iznesene teorijske probleme;
8. **Struktura**: rukopis nema jasan fokus i strukturu, odnosno nema dovoljno jasno I čvrsto povezane dijelove, tj. diskusiju, podatke, teorijsku podlogu i motivaciju za istraživanje, istraživačka pitanja itd.;
9. **Jezik**: jezik rukopisa na niskoj je razini u pogledu jasnoće, točnosti i stilske primjerenosti.

**Kriteriji kvalitete priloga koji podliježu uredničkoj recenziji**

**Kvalitetan rukopis ima sljedeća obilježja:**

1. ima jasan fokus i strukturu;
2. jasno ukazuje na teorijsku relevantnost problema o kojima je u tekstu riječ;
3. ukazuje na dobro poznavanje prethodnih istraživanja u dotičnom području i iz njega je razvidno poznavanje odgovarajućeg pojmovnog aparata i terminologije;
4. jezično je na visokoj razini u pogledu jasnoće, točnosti i stilske primjerenosti;
5. potpuno je usklađen je s uputama za oblikovanje teksta.

**Rukopisi koji se odbacuju u koraku 2 ili koraku 4 recenzijskog postupka**

1. ne odgovaraju ciljevima i tematskom okviru časopisa;
2. nemaju jasan fokus i strukturu;
3. ne ukazuju dovoljno jasno na teorijski značaj problema o kojima je riječ;
4. ne odražavaju dovoljnu upoznatost s istraživanjima u području i/ili s odgovarajućim pojmovnim aparatom i terminologijom;
5. jezik rukopisa na niskoj je razini u pogledu jasnoće, točnosti i stilske primjerenosti;
6. nisu usklađeni s uputama za oblikovanje teksta.